Lok Sabha Question No. 2493 (UNSTARRED), answered on 2015-08-04
Subject: Training Institutes in Plastic Industry
Ministry: CHEMICALS AND FERTILIZERS
Asked by: REKHA ARUN VERMA

भारत सरकार

रसायन और उर्वरक मंत्रालय
रसायन और पेट्रोरसायन विभाग

लोक सभा
अतारांकित प्रश्न संख्या - **2493** दिनांक **4** अगस्‍त, **2015** को उत्तर दिए जाने के लिए
..... **प्‍लास्‍टिक उद्योग में प्रशिक्षण संस्‍थान**

**2493. 	श्रीमती रेखा वर्मा :**

क्या **रसायन और उर्वरक** मंत्री यह बताने की कृपा करेंगे कि:

(क)	देश में प्‍लास्‍टिक उद्योग के लिए प्रशिक्षण देने वाले संस्‍थानों की स्‍थल-वार संख्‍या कितनी है;

(ख) 	उक्‍त उद्योग को बढ़ावा देने के लिए दिए जा रहे प्रोत्‍साहनों का ब्‍यौरा क्‍या है; और

(ग)	क्‍या सरकार का देश के हर जिले में ऐसे प्रशिक्षण संस्‍थानों की स्‍थापना करने का विचार है, 	ताकि प्रशिक्षित होने के बाद लोगों के लिए अपनी फैक्‍ट्री शुरू करने में यह लाभदायक साबित हो 	सके ?

उत्तर

रसायन और उर्वरक मंत्रालय में राज्‍य मंत्री (श्री हंसराज गंगाराम अहिर)

(क) 	सेन्‍ट्रल इंस्‍टीट्यूट ऑफ प्‍लास्‍टिक इंजीनियरिंग एण्‍ड टेक्‍नोलॉजी (सिपेट), जो कि रसायन तथा पेट्रो-रसायन विभाग के अंतर्गत एक स्‍वायत्‍त अकादमिक और प्रशिक्षण संस्‍थान है, देश में विद्यमान अपने 23 केन्‍द्रों, जिनमें चेन्‍नई, अहमदाबाद, भुवनेश्‍वर, लखनऊ एवं कोच्‍चि में स्‍थित पांच उच्‍च अध्‍ययन केन्‍द्र, अमृतसर, औरंगाबाद, भोपाल, गुवाहाटी, हल्‍दिया, हाजीपुर, हैदराबाद, जयपुर, मैसूर, मूरथल और इम्‍फाल में स्‍थित 11 डिप्‍लोमा केन्‍द्र, भुवनेश्‍वर में स्‍थित एक व्‍यवसायिक प्रशिक्षण केन्‍द्र, तीन विशिष्‍टीकृत इकाइयां अर्थात एडवांस्‍ड टूलिंग एंड प्‍लास्‍टिक प्रोडक्‍ट डेवलेपमेंट सेंटर (एटीपीडीसी), मदुरै, एडवांस्‍ड प्‍लास्‍टिक प्रोसेसिंग टेक्‍नोलॉजी सेंटर (एपीपीटीसी), बालासोर, गुवाहाटी स्‍थित प्‍लास्‍टिक वेस्‍ट मैनेजमेंट सेंटर, चेन्‍नई और भुवनेश्‍वर स्‍थित दो आरएंडडी विंग तथा गुड़गांव स्‍थित पॉलिमर डाटा सर्विस (पीडीएस) केन्‍द्र शामिल हैं, के माध्‍यम से पेट्रोरसायन क्षेत्र में प्‍लास्‍टिक और संबद्ध उद्योगों के मानव संसाधनों और प्रशिक्षण की आवश्‍यकताओं को पूरा करता है ।

(ख)	सरकार ने क्षेत्र की सहायता करने के लिए अपेक्षित अत्‍याधुनिक अवसंरचना और सक्षम सामान्‍य सुविधाओं के साथ आवश्‍यकता आधारित प्‍लास्‍टिक पार्कों की स्‍थापना की एक स्‍कीम को अनुमोदित किया है ताकि यह क्षेत्र मूल्‍य श्रृंखला को संचालित कर सके और अर्थव्‍यवस्‍था में अधिक प्रभावी रूप से योगदान कर सके । स्‍कीम का लक्ष्‍य, अन्‍य बातों के साथ-साथ, प्रतिस्‍पर्धात्‍मकता और निवेश को बढ़ाना, पर्यावरणीय रूप से निरंतर विकास को प्राप्‍त करना तथा प्‍लास्‍टिक क्षेत्र में क्षमताओं को समेकित करने के लिए समूह विकास दृष्‍टिकोण को अपनाना है । प्‍लास्‍टिक क्षेत्र का प्रतिनिधित्‍व करने वाले उपभोक्‍ता उद्यमों के सहयोग से समूह उद्यमियों अथवा किसी केन्‍द्रीय/राज्‍य सरकार की एजेंसी द्वारा गठित स्‍पेशल पर्पज व्‍हीकल (एसपीवी) को 40 करोड़ रु. प्रति परियोजना की सीमा की शर्त के आधार पर परियोजना लागत का 50 प्रतिशत तक सहायता अनुदान प्रदान करके स्‍कीम के कार्यान्‍व्‍यन की परिकल्‍पना की गई है ।

(ग)	सिपेट केन्‍द्रों की स्‍थापना प्‍लास्‍टिक उद्योगों की मांग और विकास तथा अपेक्षित अवसंरचना एवं राज्‍य सरकार की वित्‍तीय सहायता के आधार पर एक गतिशील प्रक्रिया है । 2015-16 के दौरान, सरकार ने धरमपुर (गुजरात), बड्डी (हिमाचल प्रदेश), भोपाल (मध्‍य प्रदेश), विजयवाड़ा (आंध्र प्रदेश) और हैदराबाद/मेडक (तेलंगाना) में सिपेट के पांच केन्‍द्र अनुमोदित किए हैं । वर्तमान में, देश के प्रत्‍येक जिले में सिपेट केन्‍द्र स्‍थापित करने का कोई प्रस्‍ताव नहीं है ।

***